《和叶翰林送李从事》
宋代·程俱

赏音真两难，邂逅多契阔。一朝间容刀，三岁歌采葛。

古人抱修间，初不露锥末。诚令处囊中，谈笑堪式遏。

岂无识玉人，顾恐铄金夺。遂令缁衣好，敛迹裁自脱。

画蛇杯已疏，志鹄弓遽拨。徒嗟湖海上，发白齿牙豁。

怀公剧梅林，念至失焦渴。临风赋新谣，忧思不可掇。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。